Úradný vestník L 277 , 20/10/2001 S. 0013 - 0016



Nariadenie Komisie (ES) č. 2056/2001 z 19. októbra 2001, ktorým sa ustanovujú dodatočné technické opatrenia na obnovenie populácie tresiek v Severnom mori a západne od Škótska KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 850/98 z 30. marca 1998 o zachovaní zdrojov rybolovu prostredníctvom technických opatrení na ochranu mláďat morských organizmov [1], naposledy zmenené a doplnené nariadením (ES) č. 973/2001 [2], najmä na jeho článok 45 ods. 1, keďže: (1) V novembri 2000 Medzinárodná rada pre prieskum mora poukázala na to, že populácia tresky vo vodách Severného mora (ICES podoblasť IV a ICES divízia IIa) a populácia tresky, vo vodách západne od Škótska (ICES podoblasť VI a ICES divízia Vb) sú vo vážnom nebezpečenstve zániku. (2) Na zasadaní Rady 14. a 15. decembra 2000 Komisia a Rada upozornili na nevyhnutnú potrebu stanoviť plán obnovy tejto populácie tresky. (3) Okamžitou požiadavkou je znížiť úlovky mláďat tresky stanovením: - podstatného zväčšenia vlečných a statických sietí vo veľkosti oka používaných na lov tresky, z čoho vyplýva nevyhnutnosť odchýliť sa od podmienok týkajúcich sa veľkosti oka vlečných zariadení stanovených v prílohách I a VI k nariadeniu (ES) č. 850/98, a - ďalších podmienok na zabezpečenie toho, aby sa znížili úlovky mláďat tresky vlečnými sieťami s veľkosťou oka menšou ako 120 mm. (4) Mnohé opatrenia, ktoré treba predpokladať v Severnom mori, sú relevantné aj v kontexte obnovy populácie tresky vo vodách západne od Škótska a mali by sa preto podniknúť aj v tejto geografickej oblasti, zatiaľ čo niektoré opatrenia sú špecifickými pre oblasť západne od Škótska. (5) Tieto záležitosti je nevyhnutné regulovať okamžite, v očakávaní revízie nariadenia (ES) č. 850/98, aby mal rybársky priemysel dostatok času upraviť svoju rybársku výstroj. (6) Opatrenia ustanovené v tomto nariadení sú v súlade so stanoviskom Riadiaceho výboru pre rybárstvo a akvakultúru, PRIJALA TOTO NARIADENIE: Článok 1 1. Toto nariadenie sa uplatňuje na rybárske plavidlá loviace vo vodách spoločenstva v ICES podoblastiach IV a VI a v ICES divíziách IIa a Vb. 2. Neuplatňuje sa na rybárske plavidlá loviace v tej časti ICES podoblasti VI ohraničenej priamkami sekvenčne spájajúcimi nasledujúce zemepisné súradnice: 56° 00′ s. z. š. 07° 30′ z. z. d. 56° 00′ s. z. š. 04° 00′ z. z. d. 55° 00′ s. z. š. 04° 00′ z. z. d. 55° 00′ s. z. š. 07° 30′ z. z. d. 56° 00′ s. z. š. 07° 30′ z. z. d. 3. V tejto oblasti podmienky stanovené v článkoch 2 a 3 nariadenia Rady (ES) č. 2549/2000 zo 17. novembra 2000 ustanovujú dodatočné technické opatrenia pre obnovu populácie tresky v Írskom mori (ICES divízia VIIa) [3]. Článok 2 Na účely tohoto nariadenia budú platia nasledujúce definície: 1. "kodend" znamená kodend sensu stricto tak, ako je definovaný v prílohe k nariadeniu Komisie (EHS) č. 3440/84 [4] zo 6. decembra 1984 o pripájaní zariadení na vlečné siete, dánske kruhové vlečné siete a podobné siete; 2. "predlžovací kus" znamená predlžovací kus tak, ako je definovaný v prílohe k nariadeniu (EHS) č. 3440/84. Článok 3 Na účely tohoto nariadenia sa percento úlovkov ponechaných na palube vypočítava v súlade s podmienkami stanovenými v článku 5 nariadenia (ES) č. 850/98. Článok 4 Napriek podmienkam stanoveným v článku 4 ods. 4 a v článku 15 ods. 1 nariadenia (ES) č. 850/98: 1. Úlovok vylovený akoukoľvek dnovou vlečnou sieťou s veľkosťou oka v rozpätí od 70 do 79 mm a ponechaný na palube v ICES podoblasti VI a/alebo ICES divízii Vb pozostáva z najmenej 30 % nórskych homárov a nie viac ako 5 % tresky. 2. Úlovok vylovený akoukoľvek dnovou vlečnou sieťou s veľkosťou oka v rozpätí od 80 do 109 mm a ponechaný na palube v ICES divízii IIa alebo v tej časti ICES podoblasti IV na sever od priamok sekvenčne spájajúcich nasledujúce zemepisné súradnice: bod na východnom pobreží Spojeného kráľovstva 55°00′ s. z. š., 55° 00′ s. z. š. 05° 00′ v. z. d., 56° 00′ s. z. š. 05° 00′ v. z. d., bod na západnom pobreží Dánska 56°00′ s. z. š., pozostáva z najmenej 30 % nórskych homárov. 3. Úlovok vylovený akoukoľvek dnovou vlečnou sieťou s veľkosťou oka v rozpätí od 100 do 109 mm a ponechaný na palube akéhokoľvek rybárskeho plavidla v ICES podoblasti VI a/alebo v ICES divízii Vb pozostáva z: - najmenej 70 % akejkoľvek zmesi tresky škrvnitej, merlúzy európskej, belice, diabla morského, kambaly pyskatej, rajnokov, raje, tresky tmavej a nórskych homárov a nie viac ako 5 % tresky, alebo - najmenej 70 % akejkoľvek zmesi cieľových druhov zahrnutých v dlhšom zozname takýchto cieľových druhov pre veľkosť oka v rozpätí od 80 do 99 mm určených v prílohe 1 k nariadeniu (ES) č. 850/98 a/alebo mieňa morského, tresky modrej, tresky tmavej, žralokov hodvábnych, uhliarky čiernej, Hoplostethus atlanticus, tresky ružovej a brosbros a nie viac ako 5 % tresky. 4. Úlovok vylovený akoukoľvek dnovou vlečnou sieťou s veľkosťou oka v rozpätí od 110 do 119 mm a ponechaný na palube akéhokoľvek rybárskeho plavidla pozostáva z: - najmenej 70 % tresky tmavej a nie viac ako 3 % tresky alebo - pre úlovky vylovené v ICES podoblasti VI a/alebo ICES divízii Vb a ponechané na palube, najmenej 70 % akejkoľvek zmesi cieľových druhov obsiahnutých v dlhšom zozname takýchto cieľových druhov pre veľkosť oka v rozpätí od 80 do 99 mm, určených v prílohe 1 k nariadeniu (ES) č. 850/98, a/alebo mieňa morského, modrej tresky, tresky tmavej, žralokov hodvábnych, uhliarky čiernej, Hoplostethus atlanticus, tresky ružovej a brosbros a nie viac ako 5 % tresky. Avšak počas roku 2002 môže úlovok vylovený akoukoľvek dnovou vlečnou sieťou o veľkosti oka v rozpätí od 110 do 119 mm a ponechaný na palube pozostávať z: - najmenej 50 % akejkoľvek zmesi tresky škvrnitej, belice, platesy veľkej, morského jazyka, platesy červenej, rajnokov, rají a diabla morského a nie viac ako 25 % tresky pre úlovky vylovené v ICES podoblasti IV a/alebo ICES divízii IIa alebo - najmenej 50 % akejkoľvek zmesi tresky škvrnitej, belice, kambaly pyskatej, diabla morského, rajnokov, rají, platesy grónskej, Brosbros, mieňa morského a tresky tmavej a nie viac ako 25 % tresky pre úlovky vylovené v ICES podoblasti VI a/alebo ICES divízii Vb. 5. Je zakázané mať na palube alebo používať akúkoľvek dnovú vlečnú sieť alebo siete s veľkosťou oka v rozpätí od 100 do 119 mm okrem prípadov, keď: - každá takáto sieť je vybavená panelom so štvorcovými okami s veľkosťou oka najmenej 90 mm a panel je namontovaný v súlade s podmienkami stanovenými v odstavcoch 2 a 3 článku 7 nariadenia (ES) č. 850/98 alebo - úlovok ponechaný na palube pozostáva z najmenej 70 % akejkoľvek zmesi cieľových druhov zahrnutých v dlhšom zozname takýchto cieľových druhov pre veľkosť oka v rozpätí od 80 do 99 mm určených v prílohe 1 k nariadeniu (ES) č. 850/98 a/alebo mieňa morského, modrej tresky, tresky tmavej, žralokov hodvábnych, uhlliarky čiernej, Hoplostethus atlanticus, tresky ružovej a brosbros a nie viac ako 5 % tresky alebo - každá takáto sieť je zviazaná a odložená v súlade s podmienkami uvedenými v článku 20 ods. 1 nariadenia Rady (EHS) č. 2847/93 z 12. októbra 1993, ktorým sa zriaďuje kontrolný systém spoločnej politiky rybolovu [5]. 6. Pokiaľ to nie je stanovené v odsekoch 1 až 5 inak, úlovky tresky ponechané na palube akéhokoľvek plavidla vezúceho akúkoľvek dnovú vlečnú sieť s veľkosťou oka v rozpätí od 32 do 119 mm neprekračujú 20 % váhy celkového úlovku morských živočíchov ponechaných na palube. 7. Na úlovky vylovené dnovými vlečnými zariadeniami s veľkosťou oka rovnajúcou sa alebo väčšou ako 120 mm a ponechané na palube sa nevzťahujú podmienky týkajúce sa percentuálneho obsahu cieľových a ne-cieľových druhov. Článok 5 1. Je zakázané rozvinúť akúkoľvek dnovú vlečnú sieť, ktorá zahŕňa: i) akékoľvek jednotlivé štvoruholníkové oko, u ktorého strany oka nemajú približne rovnakú dĺžku; ii) kodend a akýkoľvek predlžovací kus, ktorého celková rozprestretá dĺžka presahuje 36 metrov v sieťach s veľkosťou oka rovnajúcou sa alebo väčšou ako 70 mm; iii) kodend a akýkoľvek predlžovací kus pozostávajúci z viac ako jednej vrstvy sieťového materiálu, kde sa lineárne rozmery hornej polovice alebo hornej vrstvy spomínaného kodendu a predlžovacieho kusa nerovnajú lineárnym rozmerom spodnej polovice alebo spodnej vrstve; iv) kodend alebo predlžovací kus alebo panel so štvorcovými okami, ak ktorýkoľvek nie je výlučne zostrojený len z jedného druhu sieťového materiálu; v) kodend pripevnený akýmikoľvek prostriedkami inými ako prišitím do tej časti siete, ktorá je pred kodendom; vi) kodend a/alebo predlžovací kus s veľkosťou oka rovnajúcou sa alebo väčšou ako 55 mm, ktorý nie je zostrojený z jednošnúrového sieťového materiálu, u ktorého žiadna šnúra nie je hrubšia ako 8 mm, alebo dvojšnúrového sieťového materiálu, u ktorého žiadna šnúra nie je hrubšia ako 5 mm. 2. S výnimkou trámových vlečných sietí je zakázané rozvinúť akúkoľvek dnovú vlečnú sieť: i) s veľkosťou oka v rozpätí od 70 do 89 mm, ktorá má viac ako 120 ôk v akomkoľvek obvode kodendu okrem pripojení a okrajov; ii) s veľkosťou oka väčšou ako 90 mm, ktorá má viac ako 100 ôk v akomkoľvek obvode kodendu okrem pripojení a okrajov; iii) s veľkosťou oka v rozpätí od 70 do 99 mm s výnimkou prípadu, keď horná polovica takejto siete pozostáva z panelu sieťového materiálu pripevného priamo k vrchnému lanu siete alebo k nie viac ako trom radom sieťového materiálu akejkoľvek veľkosti oka pripevneným priamo ku vrchnému lanu, rozširujúceho sa k zadnej časti siete najmenej 15 ôk a zostrojeného z kosoštvorcového sieťového materiálu, ktorého žiadne jednotlivé oko nemá veľkosť menšiu ako 140 mm; iv) s veľkosťou oka v rozpätí od 70 do 99 mm okrem prípadu, keď je súčasťou takejto siete panel so štvorcovými okami o veľkosti oka najmenej 80 mm v súlade s podmienkami stanovenými v odsekoch 2 a 3 článku 7 nariadenia (ES) č. 850/98. Podmienky stanovené v odsekoch iii) a iv) neplatia, pokiaľ úlovok ponechaný na palube a ulovený sieťou alebo sieťami o veľkosti oka v rozpätí od 80 do 99 mm pozostáva z: - najmenej 85 % kráľovských hrebenatiek alebo - najmenej 40 % morského jazyka a nie viac ako 5 % tresky. 3. Je zakázané mať na palube alebo rozvíjať akúkoľvek trámovú vlečnú sieť s veľkosťou oka rovnajúcou sa alebo väčšou ako 80 mm, okrem prípadu, keď celá horná polovica prednej časti takejto siete pozostáva z panelu sieťového materiálu, ktorého žiadne oko nemá veľkosť menšiu ako 180 mm, pripojeného: - priamo k vrchnému lanu alebo - k nie viac ako trom radom sieťového materiálu akejkoľvek veľkosti oka pripojeného priamo k vrchnému lanu. Panel sieťovania sa tiahne k zadnej časti siete najmenej v počte ôk stanovenom: i) delením dĺžky trámu v metroch číslom 12; ii) vynásobením výsledku získaného v i) číslom 5400 a iii) delením výsledku získaného v ii) veľkosťou najmenšieho oka v paneli v milimetroch a iv) zanedbaním desatinných alebo iných zlomkov vo výsledku získanom v iii). Článok 6 1. Je zakázané používať akúkoľvek trámovú vlečnú sieť s veľkosťou oka v rozpätí od 32 do 119 mm v nasledujúcich zemepisných oblastiach: - ICES divízia IIa, - v časti ICES podoblasť IV na sever od 56°00′ s. z. š., - ICES divízia Vb a - ICES podoblasť VI na sever od 56°00′ s. z. š. 2. Je však povolené používať akúkoľvek trámovú vlečnú sieť s veľkosťou oka v rozpätí od 100 do 119 mm v oblasti ohraničenej východným pobrežím Spojeného kráľovstva medzi 55°00′ s. z. š. a 56°00′ s. z. š. a priamkami sekvenčne spájajúcimi nasledujúce zemepisné súradnice: bod na východnom pobreží Spojeného kráľovstva v zemepisnej šírke 55°00′ s. z. š., 55°00′ S 05°00′ v. z. d., 56°00′ S 05°00′ v. z. d., bod na východnom pobreží Spojeného kráľovstva v zemepisnej šírke 56°00′ s. z. š. za predpokladu, že úlovky vylovené v tejto oblasti takýmto rybárskym náradím a ponechané na palube pozostávajú z nie viac ako 5 % tresky. 3. V ICES podoblasti IV a/alebo ICES divízii IIa je zakázané súčasne mať na palube viac ako dve trámové vlečné siete s viac ako dvomi veľkostnými rozsahmi oka v rozpätí od 32 mm do 99 mm, od 100 do 119 mm a rovnajúcimi sa alebo väčšími ako 120 mm. Článok 7 Napriek podmienkam stanoveným v článku 11 a v prílohe VI k nariadeniu (ES) č. 850/98 sa zakazuje mať na palube akúkoľvek tresku vo viac ako 30 % z celkovej hmotnosti morských živočíchov ponechaných na palube a vylovených pevnými zariadeniami, pokiaľ veľkosť oka takýchto zariadení nie je rovná alebo väčšia ako 140 mm. Článok 8 1. Je zakázané rozvinúť akúkoľvek dnovú vlečnú sieť s veľkosťou oka v rozpätí od 70 do 79 mm v ICES podoblasti IV a/alebo v ICES divízii IIa. Avšak plavidlám spoločenstva a nórskym plavidlám je dovolené v roku 2002 loviť vo vodách spoločenstva ICES v podoblasti IV pomocou dnových vlečných sietí, iných ako trámových vlečných sietí, vrátane kodendov, ktorých žiadne oko nie je menšie ako 70 mm a ktoré sú zhotovené výlučne zo sieťového materiálu so štvorcovými okami. Úlovok vylovený takýmito vlečnými sieťami a ponechaný na palube pozostáva z najmenej 30 % nórskych homárov. 2. Zákaz lovenia dnovými vlečnými sieťami typu "otter", dnovými párovými vlečnými sieťami a Dánskymi sieťami v severnej časti ICES podoblasti IV, ako je to stanovené v článku 30 ods. 3 nariadenia č. 850/98, neplatí. Článok 9 Napriek ustanoveniam článku 7 ods. 5 nariadenia (ES) č. 850/98 je nórskym plavidlám povolené loviť vo vodách spoločenstva ICES podoblasti IV garnáty Pandalus pomocou dnových vlečných sietí s veľkosťou oka v rozpätí od 32 do 54 mm, v ktorých sú namontované triediace mriežky v súlade s podmienkami stanovenými v nórskej legislatíve. Článok 10 Toto nariadenie nadobúda účinnosť 20. deň odo dňa jeho uverejnenia v Úradnom vestníku Európskych spoločenstiev. Uplatňuje sa od 1. januára 2002. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 19. októbra 2001 Za Komisiu Franz Fischler člen Komisie [1] Ú. v. ES L 125, 27.4.1998, s. 1. [2] Ú. v. ES L 137, 19.5.2001, s. 1. [3] Ú. v. ES L 292, 21.11.2000, s. 5. [4] Ú. v. ES L 318, 7.12.1984, s. 23. [5] Ú. v. ES L 261, 20.10.1993, s. 1. --------------------------------------------------